
Forord

AV ARNFINN PETTERSEN

Vi lever i en tid der de politiske ytterkantene setter mye av agendaen for samtalen om ytringsfrihet.

Skrikhalsene langt ute til høyre bruker ytringsfriheten som skjold for å unnskylde problematiske (men sjelden ulovlige) ytringer – ved å fremme en tanke om at det er greit å være ufyselig, fordi det ikke er ulovlig. Det er en hendig sammenblanding av juss og moral, et retorisk trylletriks som gjør at man unnslipper legitim kritikk for slik ufyselig, og kanskje også umoralsk, opptreden.

Sterke krefter, primært til venstre, ønsker på sin side å innskrenke ytringsfriheten, ikke minst for å beskytte minoritetsaktører mot nettopp disse problematiske ytringene. Fordi ytre høyres strategi skaper så mye ubehag og frykt hos de som rammes, ønsker disse kreftene å endre lovene, slik at flere ytringer enn i dag rammes. Flere tar også til orde for at vi bør straffe de som gjør slike ytringer mulige, være seg administratorer i Facebook-grupper som ikke sletter dem fort nok, eller Facebook selv.

I en slik situasjon er det nødvendig å forsvare ytringsfriheten. Den er en avgjørende del av fundamentet for et åpent og inkluderende demokratisk samfunn – ikke minst for minoriteter av ulike slag, som ønsker å fremme ytringer som strider mot majoritetens holdninger, verdier og meninger.

Samtidig er det nødvendig å diskutere grundig, saklig og med innestemme hvordan vi skal skape et ytringsklima der det er plass til alle som ønsker å ytre seg.

Målet med denne boka er nettopp at det ikke skal være ytterfløyene som setter agendaen for samtalen om ytringsfrihet.

Boka kommer ikke i et vakuum. Debatter om ytringsfrihetens kår, utfordringer og problemer raser i hele den vestlige verden. I Danmark har en ytringsfrihetskommisjon nylig levert sin rapport. Her er en ny kommisjon satt ned for å levere en tilsvarende rapport om ytringsfrihetens kår i Norge.

Mange av bokas artikler peker implisitt eller eksplisitt på viktige utfordringer kommisjonen bør ta tak i. Kristin Torske og Berit Vegheim tar opp et tema som avfødte strid allerede ved opprettelsen av den: Ytringsfrihet for personer med funksjonsnedsettelser og fraværet av en representant for dem i kommisjonen.

Ytringsfrihet og ytringsrom

Ytringsfrihet kan forstås på så mange måter. Den juridiske siden er grei nok: Ytringsfrihet er din rett til å ytre deg uten at staten kaster deg i fengsel eller på andre måter straffeforfølger deg. Og det er din rett til å ytre deg uten at meningsmotstandere forsøker å drepe deg, utsetter deg for vold eller truer med å gjøre det.

Det innebærer at ytringsfriheten også omfatter Statens plikt, i egenskap av å være voldsmonopolist, til å beskytte den som ytrer seg mot vold eller trusler om vold fra meningsmotstandere.

Men frihet er ikke kun et juridisk begrep. Frihet er også noe folk opplever å ha eller ikke ha i eget liv. Og noe man opplever å ha mer eller mindre av. Hvor frie føler de at de er til å ytre seg? Hvis man risikerer jobben fordi man sier sin mening, føler man seg opplagt mindre fri til å ytre seg enn man ellers ville gjort.

Konsekvensen av dette er at man utmerket godt kan oppleve at ens ytringsfrihet er innskrenket, uten at ens ytringsfrihet er innskrenket i juridisk forstand. Filosofen Lars Fr. H. Svendsen formulerer det slik i sin artikkel:

«Hvis man har lovlig adgang til å fremme en ytring, men de sosiale sanksjonene mot en ytring blir så omfattende at de færreste våger å ytre noe som bryter med en gitt ortodoksi, er det klart at også det reelt sett må sies å være en begrensning av ytringsfriheten.»

Flere av bidragsyterne til boka problematiserer dette, og de fleste har valgt løsninger som minner om Svendsens, som er å «… bruke ‘ytringsfrihet’ om de rettslige grensene for ytringer og ‘ytringsrom’ om grensen for hva man kan ytre uten å bli utsatt for forholdsvis kraftige ikke-rettslige sanksjoner.»

Ytringskultur

Hvordan dette ytringsrommet arter seg, kommer an på ytringskulturen. Man kan ha en åpen, liberal, ytringskultur, der det er stort rom for å uttale seg uten å bli utsatt for sosiale sanksjoner. Eller man kan ha en illiberal ytringskultur.

Endringer i sosiale normer, altså endringer i ytringskulturen, påvirker hvordan ytringsrommet arter seg, uten at det nødvendigvis innebærer en innskrenkning av ytringsfriheten. En tilstrekkelig illiberal ytringskultur gir et trangt ytringsrom. En ytringskorridor, for å si det med våre svenske venner.

Diskusjonen om ytringfrihetens kår er derfor i realiteten ofte en diskusjon om hvordan ytringsrommet skal arte seg. Det er ikke en diskusjon om de juridiske grensene, men om moral, dannelse og sosiale sanksjoner.

At noe er lov, betyr ikke at det nødvendigvis er greit. At vi ikke skal reagere på det med politi og rettsvesen, betyr ikke at vi ikke kan reagere i det hele tatt.

Men noe av problemet med sosiale sanksjoner, er det samme som problemet med juridiske: Hvordan etablere rimelige og hensiktsmessige sanksjoner, som rammer de ytringer man ønsker å ramme, uten at de samtidig rammer en hel rekke andre, høyst legitime ytringer?

Ytringsfrihet og religionskritikk

Ytringsfrihet og religionskritikk er uløselig knyttet sammen. Fra våre internasjonale nettverk får min arbeidsgiver

Human-Etisk Forbund nærmest daglige rapporter om forfølgelse, fengslinger og drap på religionskritikere.

Selv om Norge avskaffet sin blasfemilov i 2015, er det fortsatt mange land som holder seg med slike lover – og som gjerne legitimerer dem ved å henvise til tilsvarende lover i Vesten. Åtte land har dødsstraff for blasfemi, ifølge Freedom of Thought Report, som utgis årlig av Humanists International: Iran, Saudi-Arabia, Pakistan, Mauretania, Afghanistan, Somalia, Nigeria og Brunei.

Og ting går ikke i riktig retning, med Pakistan som det kanskje verste eksempelet. Både Shakeel Rehman og Even Gran omtaler dette i sine artikler. Blasfemianklager rettes stadig oftere mot hva vi i Norge oppfatter som helt rimelig religionskritikk. Stadig flere blir dømt til døden og sitter fengslet i frykt for at landet skal begynne å fullbyrde dødsdommene. Gang på gang tar mobben på seg bøddelrollen, uten at staten hverken evner eller ønsker å beskytte dem det gjelder.

Her hjemme er forholdene ganske annerledes. Med opphevelsen av blasfemiloven er det ikke lenger noen tvil om at religionskritikk, også ramsalt og spissformulert sådan, er innenfor ytringsfrihetens rammer. Men hva med ytringsrommet for religionskritikk?

Et argument for en vid ytringsfrihet, og også for et romslig ytringsrom, er at begrensningene vi legger på noen, er begrensinger for alle. Forsøker vi å hindre etnisk norske islamhatere fra å komme med ufyselige karakteristikker av islam og av muslimske menigheters praksiser, er det vanskelig å unngå at de samme sanksjonene vil ramme sekulære muslimer og ex-muslimer som kritiserer de samme forestillingene og praksisene.

Og løser vi det med å rette anklager om rasisme og islamofobi mot etniske nordmenn som kritiserer slike aspekter ved islam, ender vi raskt i en situasjon der slike anklager også rettes mot islamkritikere med muslimsk bakgrunn. En konsekvens av dette er at de risikerer å ende opp uten andre allierte enn ytre høyre.

Ja, det kan absolutt gå en kule varmt også når folk med muslimsk bakgrunn kritiserer islam, men som Lars Kolbeinstveit påpeker i sin artikkel, er det ikke slik at ytringsfrihet kun er for dem som bruker innestemme.

Frihet til å bli motsagt

Det er en forslitt klisjé at ytringsfriheten er til nettopp for å beskytte de meningene mange er uenige i. Det alle er enige om trenger ikke beskyttelse. Men å leve med konsekvensene av dette kan være utfordrende.

Et godt sted å begynne kan være å ta inn over seg følgende formulering fra «Nordisk Humanistmanifest 2016», en tekst som utgjør de nordiske humanistforbundenes idémessige fellesgrunnlag:

«Humanister oppfordrer til kritisk granskning av alle ideer og oppfatninger, også våre egne. Vi bør finne frem til de beste argumentene og tilstrebe å endre våre meninger og overbevisninger når det viser seg at vi tar feil. Ytringsfrihet er avgjørende for å kunne etterprøve meninger i åpen debatt.»

Ytringsfrihet er ikke bare vår frihet til å si vår mening. Det er også vår frihet til å bli motsagt, til å teste meningene våre i en åpen debatt og til å finne ut om grunnmuren vi har bygd livene våre på er solid nok til at den tåler storm og ruskevær.

For å sitere Hadia Tajik i et intervju med Frank Rossavik i Bergens Tidende i 2015:

– Ytringsfrihet er å kunne rive hverandres meninger, ideer, religioner og ideologier i fillebiter. Vi må respektere hverandre som mennesker, men vi trenger ikke respektere hverandres standpunkt, verdi- eller livssyn. Det er slik vi modnes som enkeltmennesker og som samfunn: Ved å argumentere og motargumentere, altså ytre, tenke og ytre på ny.



ABID RAJA (f. 1975) er jurist og stortingsrepresentant for Venstre. Fra 2017 har han vært medlem av Stortingets presidentskap, og siden januar 2020 har han vært kultur- og likestillingsminister. Han er medstifter og styremedlem i International Panel of Parliamentarians for Freedom of Religion or Belief. Raja fikk Fritt ords pris i 2010 og har gitt ut bøkene Talsmann (2008) og Dialog – om vold, undertrykkelse og ekstremisme (2010).


Ytringer kan endre verden

Ytringsfrihetens vilkår er alltid i utvikling

AV ABID RAJA

Det regnet i Oslo, men det var ikke nedbøren som bekymret meg mest da jeg våknet fredag 9. januar 2009. Faktisk var været helt irrelevant. Den fredagen våknet jeg til krigsoverskrifter i norske aviser. Tåregass. Brannbomber. Gatekamper. Det var helt uvirkelig å se nyhetene, å lese avisene, å føle på kroppen hva som skjedde i Oslo. I min by.

Bakteppet var krigen i Gaza. Men hvis man løftet det samme teppet og kikket under, så gjemte det seg også strukturelle utfordringer på samfunnsnivå.

Hvor ofte hører vi ikke om triste eller uheldige skjebner? Men hvis vi utelukkende ser enkeltskjebner, kan vi lett bli blinde for det strukturelle som kan ramme og definere generasjoner. For hvor kom det fra, det sinnet som ble til tåregass? Den aggresjonen som ble til brannbomber?

De som ikke blir hørt

I etterkant hardnet debatten raskt. Mange ropte etter strengere straffer og stengte grenser. Det føltes nesten som om det var viktigere å splitte enn å debattere. Å ta avstand heller enn å prøve å forstå. Oss mot dem.

Jeg ville, med min bakgrunn som muslim oppvokst med Koranen som eneste bok, senere jurist og politisk liberal, prøve å se forbi de harde ordene som haglet.

Derfor tok jeg initiativ til dialogmøter på Litteraturhuset i Oslo. Der fikk vi høre opprivende historier fra de som aldri får spalteplass. Unge gutter som fortalte at omtalen av Norge som «verdens beste land» gjør dobbelt vondt for dem som aldri får føle det.

En viktig lærdom vi må gjøre oss, er å lytte til de stemmene som er tause. Det høres kanskje selvmotsigende ut, men prinsippet handler om mulighetene for ytringsfrihet. Hvem er det vi aldri hører i debatten? Hvilke muligheter finnes for å ytre seg og bli hørt?

Jeg trekker frem denne hendelsen fordi den har betydd mye for meg og min grunnleggende overbevisning om ytringsfrihetens verdi. En verdi som kan virke selvsagt for mange av oss, og kanskje deg som leser dette, men som ikke oppleves selvsagt for alle – og som heller ikke er en statisk størrelse.

En ny kommisjon

Derfor har jeg akkurat satt ned en ny ytringsfrihetskommisjon, som skal se på vilkårene for ytringsfrihet i vår tid. Den forrige kommisjonen leverte sin NOU i forrige årtusen. Den gangen gikk jeg på jusstudiet i Oslo og argumenterte imot.

Tidene endrer seg, folk endrer seg, og rammene for ytringsfriheten endrer seg også. Den forrige ytringsfrihetskommisjonen la ned et banebrytende arbeid som endte med et modernisert grunnlovsvern av ytringsfriheten, vedtatt i 2004.

Det rettslige rammeverket i Grunnloven kan ikke alene gi svar på alle de utfordringene og dilemmaene som vi blir stilt overfor – for eksempel når netthets fører til at utsatte grupper trekker seg bort fra samfunnsdebatten, når hensynet til smittevern skal avveies mot demonstrasjonsretten, når Facebook sletter bildet av napalmjenta, når finansieringsmodellen til de redaktørstyrte mediene forvitrer, eller når desinformasjonskampanjer svekker tilliten til den åpne offentlige debatten.

Dette er noen av grunnene til at vi har satt ned en ny ytringsfrihetskommisjon nå. I 2004 hadde vi ikke sosiale medier med makt og nedslagsfelt som stormakter, «fake news» var ikke et etablert begrep, og vi var ikke våre egne redaktører på nett. Hver dag ser vi nye eksempler på at ytringsfriheten er under press, eller brytes mot andre hensyn og interesser.

Nettopp derfor mener jeg at dette er tidspunktet for å ta et skritt tilbake og tenke overordnet om en av de viktigste demokratiske rettighetene vi har.

Et spørsmål om frihet

Ytringsfrihet er ikke enkelt, og kanskje skal det heller ikke være det. Ytringer setter spor, de får konsekvenser og de kan endre verden.

Til syvende og sist er dette egentlig et spørsmål om frihet. Mitt liberale tankesett er ikke medfødt. Kjønnslikestilling og ytringsfrihet er ikke verdier jeg er født med, men tillært. Det er verdier jeg har debattert og diskutert, og som klokere mennesker enn meg har lært meg viktigheten av.

Grunnen til at de har kunnet gjøre nettopp det, er ytringsfriheten, at de har villet lytte til meg og komme med motargumenter. Min politiske overbevisning bunner ut i enkeltmenneskets rett til å være den man er, i individets frihet. Og den friheten er ikke reell uten reell ytringsfrihet.

At vi kan høre ytringer vi er uenige i og ta til motmæle, er en styrke for et samfunn. Da jeg ble valgt inn på Stortinget, ble jeg overrasket over hvor enkel tilgangen til politikerne var. Men for meg er Stortingets rent fysiske åpenhet et slags symbol for samfunnets åpenhet. Et symbol for den norske ytringsfriheten.

Vondt, men nødvendig

Samtidig er jeg overbevist om at vi gjør oss en selv en bjørnetjeneste hvis vi tror at ytringsfriheten er perfekt og dermed urørlig. Jeg tror heller at vi burde innse og slå fast at ytringsfrihetens vilkår alltid er i utvikling. At rammebetingelsene endrer seg.

Jeg håper at denne boken kan være et innspill til den utviklingen. Jeg kommer alltid til å ta til orde for at det er nødvendig å reflektere, utfordre og debattere, selv om vi aldri kommer i mål.

Det er ikke enkelt, det kan være vondt – men det er helt nødvendig. For enkeltmenneskers frihet og samfunnets utvikling.



GERD FLEISCHER (f. 1942) er født og oppvokst i Troms. Hun bodde atten år utenlands, i Europa og Sør-Amerika, hvor hun blant annet studerte språk og litteratur, og arbeidet som journalist og bokforlegger. I 1985 var hun med på å opprette organisasjonen Selvhjelp for innvandrere og flyktninger (SEI), hvor hun arbeidet som organisasjonsleder inntil hun pensjonerte seg i 2020.


Ytringsfriheten er dyrekjøpt og må aldri gå på billigsalg

Oppnådde rettigheter varer ikke evig

AV GERD FLEISCHER

Det måtte en reise til for å forstå at uten ytringsfrihet, ingen frihet – og uten frihet, ingen ytringsfrihet. Men også for å oppleve at ytringsfriheten kan være dyrekjøpt. Eller gå på billigsalg.

Da jeg vokste opp i Nord-Norge på 1940- og 1950-tallet, lærte vi ikke stort om ytringsfrihet på skolen. Vi fikk høre om Magna Carta, men den ble liksom ikke satt inn i en norsk sammenheng. Hadde den blitt det, hadde vi også hatt mange emner til skolestilene, midt under oppbyggingen av etterkrigstidens sosialdemokrati.

En oppbygging preget av svartelisting og utestenging av enkeltpersoner og hele grupper med «feil» politiske oppfatninger, tvangsfornorsking av samer, forbud mot deres språk og internering av taterne. Bare for å nevne noe.

Ytringsfriheten var på det tidspunktet nærmest et eksotisk begrep for spesielt interesserte.

Ut i Europa

Sto det noe bedre til i 1960-årenes Europa? Ytringsfriheten sto nok på dagsorden i enkelte fagkretser, men var ikke noe vi unge studiekamerater snakket særlig om, hverken i klasserommet eller på fritiden. Det var først i Frankrike, i sluttfasen av frigjøringskrigen i Algerie, at jeg begynte å forstå at friheten til å skrive og snakke om hva det skulle være, ikke var en selvfølge.

Det ble skrevet lite om arrestasjoner og brutal behandling av mistenkte sympatisører av frihetskjemperne, og enda mindre om de opplevelsene unge franske gutter kunne fortelle om ved hjemkomsten fra krigen.

Det var i Spania og Portugal, den gang diktaturer under henholdsvis Franco og Salazar, at jeg forsto sammenhengen mellom frihet og ytringsfrihet. Og at begge kunne koste dyrt. Under samtaler med nye venner i disse landene, ble stemmene lavere og lavere etter hvert som vi kom inn på styresett og levekår under despotene. Direkte misnøye og kritikk av regimet ble bare hvisket fram av de modigste.

Til Latin-Amerika

Disse erfaringene fra Europa var greie å ha med seg i bagasjen, da jeg ankom Latin-Amerika på midten av 1960-tallet. Et kontinent hvor kirken, hæren, obskure politigrener og korrupte politikere regjerte over liv og død.

Først som student, så journalist og senere bokforlegger, ble læringskurven bratt om mangel på frihet og ytringsfrihet, sensur og selvsensur. En redaktør for en avis eller et tidsskrift måtte vurdere nøye hva som kunne trykkes. En av grunnene til denne «fornuftige» selvsensuren, var at salget av papir til publikasjoner var kontrollert av det offentlige. Dette var lenge før sosiale mediers tid, må vite. Intet papir, ingen kritiske eller avslørende nyheter.

Fagforeningsledere og studentledere kunne snakke varmt mot regimet til sine forsamlinger. Men hvis stemmene ble for høye og tilhengerne for mange, ble de gjerne brutalt brakt til taushet. Som i 1968, da studentopprøret i Mexico fikk bred oppslutning både blant industriarbeidere og fattige landarbeidere. Det endte med massakren på Tlatelolco, der politiet og hæren omringet demonstrantene og skjøt rett inn i folkemengden. Det ble snakket om mer enn tusen døde, men det offisielle tallet var selvsagt mye lavere.

Olympiaden gikk av stabelen et par uker senere, som om ingenting var skjedd.

For meg som journalist ble samarbeidet med en av landets modigste redaktører en spennende tilværelse. Tidsskriftet skulle være åpent for kritiske ytringer fra forfattere og opposisjonelle. Og vi skulle røske opp i dobbeltmoral og tabuer.

Jeg dro til ganske mange lugubre steder og snakket med folk der. Ut kom artikler om overgrep mot homofile, om prostitusjon og om bakmennene der, for å nevne noe som skapte skandale i det dobbeltmoralske landet. Vel vitende om at ytringsfriheten kunne ha sin pris, lærte jeg å lytte til skritt bak meg på gaten. Registrere steg, beregne fart og avstand. Min egen variant av «å kikke seg over skulderen», som har fulgt meg hele veien siden, og som til og med praktiseres i trygge Oslo.

Som forlegger

Min forleggerkarriere begynte i et stort forlag, eid av en modig spanjol, en flyktning fra borgerkrigen i hjemlandet. Joda, han hadde fått publisert både Marx, Engels og Bukharin. Men da vi skulle gi ut en bok skrevet av en avhoppet CIA-agent, hvor han skrev i detalj om CIAs herjinger i Latin-Amerika, ble sjefen min kneblet. Han ble oppringt fra et eller annet offentlig kontor med en beskjed som satte en øyeblikkelig stopper for utgivelsen.

Jeg hadde gledet meg vilt og ble tilsvarende forbannet. Jeg sa opp og startet mitt eget forlag. I 1970-årene, i et land som i flere tiår hadde vært regjert av et «institusjonalisert revolusjonsparti», et land med store klasseskiller, vold og korrupsjon, forbannet jeg meg på at jeg skulle få ut avslørende fortellinger som kunne hjelpe leserne til å forstå sammenhenger.

Jeg fant kvinner som kunne fortelle slike historier. Først en fandenivoldsk bestemor fra en av landets rikeste familier. Med sin egen historie fikk hun samtidig fortalt om hvordan arbeideropprør effektivt ble slått ned og hvordan man innsatte og avsatte presidenter og andre politikere.

Etter utgivelsen fikk jeg «gode råd» fra bekjente om at slike bøker ikke burde trykkes. Da den neste historien kom – fortalt av presidentens forsmådde og rasende elskerinne, trykt i all hemmelighet og distribuert til bokhandlere over hele landet – ble det for min del bråstopp på både frihet og ytringsfrihet.

Overlever man, lærer man hvor dyrekjøpt disse frihetene kan være.

Tilbake til Norge

Tilbake til Norge i 1980-årene. Som å komme inn i smult farvann etter å ha blitt rundjult av stormfullt hav.

Et land med alle mulige friheter og rettigheter, hvor menneskene kunne ytre seg i offentlige og private sammenhenger uten fare for liv og lemmer. Vi hørte om demonstranter som ble presset ned i gaten og påsatt håndjern, men det kunne avskrives som politiets reaksjon på ordensforstyrrelser.

Oppe på barrikadene var det mye å ta tak i: kvinnemishandling og asylsøkernes situasjon, ikke minst kvinner på flukt fra fengsel og seksuelle overgrep, mindreårige asylsøkere og mye mer.

Der oppe traff jeg mange flotte kampfeller, ofte norske studenter eller nyutdannede akademikere. De kom og gikk, med sine høylytte protester mot all urett, via mer lavmælt mumling, helt til de forsvant. Senere kunne jeg treffe på dem igjen, ansatte i departementer og direktorater.

Jeg skal selvsagt ikke påstå at selvsensur er nødvendig for å få en slik jobb. Jeg vet bare at strie, stae meg, som aldri hadde vett nok til å moderere meg og som fektet og sparket til alle kanter, aldri har fått tilbud om så fint og trygt arbeid.

Politikernes svik

Ytringsfriheten her til lands er blitt en hellig ku, godt melket av mediatroll i deres angrep på alle mulige hatobjekter. Ytringsfriheten er blitt så hellig og misbrukt, at mange ikke lenger våger eller orker å ta til motmæle med saklige argumenter.

I tillegg kommer våre politikeres skalting og valting med den samme friheten. De kan speile seg i applausen, når Nobels fredspris blir gitt til en verdig representant. En som har våget å bruke ytringsfriheten mot regimer som kan slå hardt tilbake.

Politikere som svikter stygt, når applausen har stilnet og tv-kameraene har vendt seg mot andre begivenheter. Som gjør knefall for bøllete regimer som truer med represalier og utestenging av norsk oppdrettslaks. Når det kan svi litt på den velfylte pengepungen til søkkrike Norge.

Dalai Lama må beundres for sitt storsinn og gode manerer, da han klarte å vise sitt vennlige smil etter å ha måttet snike seg inn bakdøren på Stortinget. Og Li Xiaobo må minnes med den skammens ærbødighet han fortjener fra oss nordmenn. Hva tenkte han om oss, der han satt syk og ensom i cellen sin, da han etter hvert forsto at Norge neppe brukte ressurser på å hjelpe ham ut? Han døde der og vil aldri kunne bruke ytringsfriheten igjen for å komme med sine beskrivelser av oss.

Bortskjemt

Kan det være at man i et land som Norge, med alle våre rettigheter og privilegier, kan bli bortskjemt? Eller i det minste litt sedat, henfallen til å tenke at oppnådde rettigheter varer evig, at de består av seg selv? En bånsull man fort kan bli døsig av.

Deri ligger faren, og historiebøkene har nok eksempler på hvor galt det kan gå, når mange nok unnlater å stå opp og verne om de rettighetene som deres nasjoner har hatt for vane å pryde seg med.

Vi må holde oss våkne. Frihet og ytringsfrihet er to sider av samme sak – uten den ene, ikke den andre. Og ytringsfriheten er et felleseie – ikke bare for spesielt interesserte. Den er dyrekjøpt og skal aldri gå på billigsalg! Det er vi, og bare vi, som kan gi et effektivt vern av vårt felleseie.

